par to, kā tiek īstenots Eiropas Parlamenta un Padomes Regulas (ES) Nr. 1306/2013 45. pants par informatīviem pasākumiem, kas saistīti ar kopējo lauksaimniecības politiku

I.IEVADS

Šajā ziņojumā aprakstīts, kā 2017. un 2018. gadā īstenoti ar kopējo lauksaimniecības politiku (KLP) saistīti informatīvie pasākumi, kas paredzēti 45. pantā Eiropas Parlamenta un Padomes 2013. gada 17. decembra Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību (turpmāk “regula”).

Regulas 45. panta 1. punkta pirmajā daļā norādīts, ka finansēto informatīvo pasākumu mērķis “ir palīdzēt skaidrot, īstenot un attīstīt KLP un uzlabot sabiedrības informētību par tās saturu un mērķiem, izmantojot informācijas kampaņas, atjaunot krīžu dēļ zaudēto patērētāju uzticēšanos, informēt lauksaimniekus un citas lauku teritorijās aktīvi darbojošās personas, popularizēt Eiropas lauksaimniecības modeli, kā arī palīdzēt pilsoņiem to izprast”. Regulas 45. panta 2. punkta pēdējā daļā norādīts, ka šie pasākumi “arī dod ieguldījumu korporatīvās komunikācijas veicināšanā attiecībā uz Savienības politikas prioritātēm, ciktāl minētās prioritātes ir saistītas ar šīs regulas vispārējiem mērķiem”.

Finansētie informatīvie pasākumi ir iedalāmi divās galvenajās kategorijās:

-pasākumi, ko Eiropas Lauksaimniecības garantiju fonda (ELGF) līdzfinansējuma (dotāciju) saņemšanai ierosinājušas trešo personu organizācijas,

-pēc Komisijas iniciatīvas veikti pasākumi, kurus Eiropas Lauksaimniecības garantiju fonds (ELGF) finansē 100 % apmērā (tiešās darbības/publiskais iepirkums).

Saskaņā ar regulas 45. panta 5. punktu Eiropas Parlamentam un Padomei reizi divos gados tiek iesniegts ziņojums par regulā paredzēto informatīvo pasākumu īstenošanu. Šis ir astotais šāds ziņojums.

Komisija 2017.–2018. gadā intensificēja korporatīvās komunikācijas aktivitātes, kuru pamatā ir desmit politiskās prioritātes, un īpaši pievērās investīcijām, ekonomikas izaugsmei un darbvietām. Lai finansētu komunikācijas prioritātes, kas pamatojas uz Eiropas Savienības vispārējiem mērķiem, tika apvienoti resursi no dažādām izdevumu programmām. Šajā laikā Komisijas struktūrvienības, to vidū Lauksaimniecības un lauku attīstības ģenerāldirektorāts (AGRI ĢD), turpināja atbalstīt šīs korporatīvās pieejas īstenošanu. 2017. un 2018. gadā uzsāktās korporatīvās komunikācijas kampaņas bija izstrādātas, lai uzsvērtu to, kā ES strādā savu iedzīvotāju labā, kā tos iespēcina un aizsargā. Liela uzmanība tika pievērsta arī tam, kā palielināt sabiedrības informētību par pašreizējiem un gaidāmajiem problēmjautājumiem un par vajadzību veidot vienotāku, spēcīgāku un demokrātiskāku savienību.

Šī korporatīvās komunikācijas pieeja ieņem nozīmīgu lomu AGRI ĢD ārējās komunikācijas stratēģijā 2016.–2020. gadam. Šīs stratēģijas satvarā ikgadējos rīcības plānos tiek noteikti katru gadu veicamie informatīvie pasākumi.

Plašāka informācija par tiešajām un netiešajām darbībām ir atrodama Komisijas dienestu darba dokumentā, kas pievienots šim ziņojumam.

II.BUDŽETS

Budžets, kas informatīviem pasākumiem darīts pieejams budžeta pozīcijā 05 08 06 (sabiedrības izpratnes veicināšana par KLP), atbilstoši finansēšanas lēmumam sākotnēji bija 8 miljoni EUR 2017. gadā un 8 miljoni EUR 2018. gadā. Turklāt šajā periodā veikto Komisijas korporatīvās komunikācijas darbību satvarā 2017. gadā 8 480 000 EUR un 2018. gadā 8 700 000 EUR no AGRI ĢD tika līdzdeleģēti Komunikācijas ģenerāldirektorātam (COMM ĢD), kas atbild par Komisijas korporatīvo kampaņu pārvaldību.

Mērķiezīmētā budžeta sadalījums publiskajam iepirkumam (pēc Komisijas iniciatīvas veiktas darbības) un dotācijām (līdzfinansētas darbības) bija šāds:

2017. gads: publiskais iepirkums (4,5 miljoni EUR) (56,25 %), dotācijas (3,5 miljoni EUR) (43,75 %); 2018. gads: publiskais iepirkums (4 miljoni EUR) (50 %), dotācijas (4 miljoni EUR) (50 %).

2017. gada pasākumu izpilde sasniedza 98,3 % saistību izteiksmē un 90,2 % maksājumu izteiksmē.

2018. gada pasākumu izpilde sasniedza 99,9 % saistību izteiksmē; 2018. gada pasākumu maksājumu dati šā ziņojuma izstrādes laikā vēl nebija apkopoti, jo maksājumus var izdarīt līdz 2019. gada 31. decembrim.

III.FINANSĒTO DARBĪBU SADALĪJUMS